
Prof. RNDr. Ľubica Lacinová, DrSc., sa v tomto roku dožíva významného životného jubilea. Vyštudovala jadrovú fyziku s individuálnym študijným plánom z biofyziky na Matematicko-fyzikálnej fakulte Univerzity Komenského. Po promócii nastúpila na študijný pobyt a neskôr na internú ašpirantúru na Centrum fyziologických vied (CFV) SAV 1. 9. 1983. Tu bola zaradená do pracovnej skupiny RNDr. Juraja Polednu, DrSc., a venovala sa štúdiu zmien optických vlastností (anizotropii) kostrových svalových buniek pri ich excitácii a následnej kontrakcii. Bolo to v čase MacGyverovského prístupu k vede a výskumu, takže výsledky získavala na prototypoch prístrojov, ktoré boli vyvinuté a skonštruované aj s jej osobným príspevkom v Laboratóriu biofyziky CFV SAV. Na CFV SAV 2. 6. 1989 – deň po Pochode detí ochranárov za zdravé životné prostredie, na ktorom Verejná bezpečnoť zadržala Jána Budaja, ale ju nechala fotografovať – obhájila kandidátsku dizertačnú prácu vo vednom odbore Biofyzika na tému Analýza zmien optických vlastností svalovej bunky počas väzby excitácie s kontrakciou. Po spoločenských zmenách v rokoch 1989-1990, ktoré priniesli rozpad CFV SAV, ostala ako vedecká pracovníčka pracovať na Ústave molekulárnej fyziológie a genetiky (ÚMFG) SAV, ktorý bol jeho následníckou organizáciou. Ponovembrové časy výrazne uľahčili nielen vycestovanie do krajín mimo bývalého tábora mieru a socializmu, ale i predlžovanie pobytov v zahraničí, a tak v deväťdesiatych rokoch minulého storočia bez nutnosti pohovoru na „Februárke“ absolvovala dva dlhodobé pracovné pobyty v zahraničí. V rokoch 1990 – 1991 bola postdoktorandkou na Lekárskej fakulte University of Pennsylvania vo Filadelfii v laboratóriu prof. Martina Morada. Tu sa naučila metódu patch clamp a skúmala excitabilitu srdcových myocytov hlodavcov – morčaťa a potkana. V rokoch 1993 – 2001 pracovala ako výskumníčka na Ústave farmakológie a toxikológie Technickej univerzity v Mníchove, kam pôvodne odišla na trojmesačnú stáž. Tu prežila pionierske obdobie klonovania napäťovo závislých kanálov a začala pracovať s rekombinantnými vápnikovými kanálmi. Oba kolektívy, ktorých bola súčasťou, publikovali viacero zásadných prác najmä o vlastnostiach napäťovo závislých vápnikových kanálov. 
Aby udržiavala aktívny kontakt so Slovenskom, bola aktívnou súčasťou autorského tímu priekopníckeho časopisu InZine, v ktorom popularizovala aktuálne výsledky vedy a stala sa tak členkou liberálnej frakcie bratislavskej kaviarne ešte predtým, než to bolo „cool“.
V roku 2002 sa po osem a pol roku v Mníchove vrátila na svoje pôvodné pracovisko ÚMFG SAV. Využila pri tom grantový program nadácie Volkswagenstiftung na zabránenie „brain drainu“ vo východnej Európe. Spolu so svojím mentorom v Mníchove profesorom Hofmannom získala projekt: Role of L-type and T-type Ca2+ channels in neuronal excitability, z ktorého vybudovala moderné elektrofyziologické laboratórium. Jej orientácia a erudovanosť v biologických a fyzikálnych vedách jej umožnili interdisciplinárny prístup s prienikom molekulárnej a bunkovej biológie s biofyzikou. Práca s geneticky modifikovanými iónovými kanálmi transfekovanými do živočíšnych buniek jej umožnila riešiť vzťahy medzi štruktúrou a funkciou napäťovo závislých vápnikových kanálov L-typu a T-typu a publikovať viaceré zásadne nové zistenia. V roku 2004 získala najvyššiu vedeckú hodnosť v SR – DrSc. vo vednej oblasti Fyziológia živočíchov obhajobou doktorskej dizertačnej práce Napäťovo závislé vápnikové kanály: štruktúra, funkcia a regulácia.
Ku koncu mníchovského pobytu začala pracovať s transgénnymi myšami a zamerala sa na úlohu L-typu vápnikového kanála v hipokampe. V tomto výskume pokračovala aj na Slovensku v rámci projektu Marie Curie Research Training Network CavNET MRTN-CT-2006-035367 „Calcium channels in health and disease“. Analýza regulácie hipokampálnej excitability sa postupne stala druhým ťažiskom je výskumu. V ostatných rokoch sa venovala jej regulácii opioidnými receptormi a jej zmenám v dôsledku stresu a depresie. Zameriava sa aj na prenos porúch vyvolaných predgestačnými a/alebo gestačnými intervenciami na neurovývoj potomstva.
Okrem spomenutých zahraničných grantov finacovala svoj výskum z ôsmich projektov agentúry VEGA, jedného KEGA projektu a troch projektov APVV ako hlavná riešiteľka. Okrem toho bola spoluriešiteľkou viacerých domácich projektov VEGA, APVV, štátnych programov, projektov výskumnej agentúry (predtým ASFEU), európskeho sociálneho fondu, atď. 
Vedecká produkcia Ľubice Lacinovej je bohatá, zahŕňa celkovo 92 publikácií, ktoré boli doposiaľ viac ako 2360-krát citované bez autocitácií.
Popri vedecko-výskumnej činnosti bola aktívna aj vo vzdelávaní. Bola školiteľkou piatich bakalárskych, 14 diplomových a dvoch rigoróznych prác. Viedla deväť študentov doktorandského štúdia, z ktorých osem už úspešne obhájili svoje dizertačné práce a deviata je v treťom ročníku štúdia. Vyučovala fyziku a biofyziku ako externý pedagóg na Farmaceutickej fakulte a Prírodovedeckej fakulte UK v Bratislave a Fakulte prírodných vied na UCM v Trnave. Ako hosťujúca profesorka pôsobila v roku 2008 na Katedre farmakológie a toxikológie Viedenskej univerzity a v roku 2013 na Ústave fyziológie Lekárskej fakulty Masarykovej univerzity v Brne. V roku 2011 habilitovala na Fakulte matematiky, fyziky a informatiky UK (téma habilitačnej práce: Regulácia T-typu napäťovo závislých vápnikových kanálov).  Na tejto škole získala aj najvyššiu pedagogickú hodnosť profesora v roku 2018. 
Ľubica Lacinová bola popri svojej vedeckej a pedagogickej práci aktívna aj vo vedecko-manažérskej oblasti. Na ÚMFG SAV bola vedúcou laboratória, vedúcou oddelenia, zástupkyňou riaditeľa, predsedníčkou vedeckej rady, poverenou riaditeľkou a členkou snemu SAV. V období 2013 až 2017 bola predsedníčkou Snemu SAV a predsedníčkou II. komory Snemu SAV. Vo funkčných obdobiach 2017-2021 a 2021-2025 je zvolenou členkou predsedníctva SAV a členkou VR SAV. Ako členka PSAV pre doktorandské štúdium zaviedla viacero inovácií a nových programov: vnútorný systém kvality doktorandského štúdia, súťaž doktorandov o najlepšiu prácu, celoakademický seminár doktorandov, školenia etiky a integrity vedeckej práce, tréningy tzv. mäkkých zručností, program grantov pre doktorandov i pre postdoktorandov, návratové granty pre pracovníčky a pracovníkov po materskej/rodičovskej dovolenke.
Je aj členkou Vedeckej rady FMFI UK, Rady Učenej spoločnosti, podpredsedníčkou Správnej rady Univerzity Komenského a podpredsedníčkou SKVH. Popri mnohých členstvách v rôznych komisiách, radách a iných orgánoch pre decíznu sféru, slovenské univerzity a SAV treba vyzdvihnúť jej prácu v redakčných radách BMC Neuroscience, Pflügers Archive - European Journal of Physiology a General Physiology and Biophysics. Redakčnú radu posledne spomenutého časopisu viacročne vedie.
Ľubica Lacinová je komplexná osobnosť, ktorá popri svojej nespornej vedeckej erudícii má vyhranené názory na viaceré, často diskutované otázky spoločenského života. V tejto oblasti je veľmi aktívna a viackrát vyslovila svoje názory v elektronických a tlačených médiách, a to najmä ku všeobecne etickým otázkam, úskaliam rodovej rovnosti v modernej spoločnosti, majorizácii menšinových názorov a k praktikám pri nakladaní s GMO. Jej životný príbeh zaznamenala organizácia Post Bellum a propaguje ho v rámci svojich vzdelávacích aktivít. Medzi jej záľuby patrí fotografovanie a niektoré jej fotografie oslovujú širšiu verejnosť, sú napríklad súčasťou webovej prezentácie Slovenskej národnej galérie Čas-opis 1989.

Na základe týchto skutočností jej Predsedníctvo SAV udelilo Pamätnú plaketu SAV.


